Hufková, Eva, poslankyňa NR SR (2014-10-22):
Ďakujem pekne. Vážený pán predseda, vážený pán minister, vážené dámy poslankyne, vážení páni poslanci, dovoľte mi predniesť pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 278/1993 Z. z. o správe majetku štátu v znení neskorších predpisov (tlač 1113). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov. Vo vládnom návrhu zákona, ktorým sa mení a dopĺňa zákon č. 278/1993 Z. z. o správe majetku štátu v znení neskorších predpisov, navrhujem vykonať toto doplnenie. Za čl. I sa vkladá nový čl. II, ktorý znie: „Čl. II Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 199/2007 Z. z., zákona č. 198/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 383/2008 Z. z., zákona č. 465/2008 Z. z., zákona č. 192/2009 Z. z., zákona č. 390/2009 Z. z., zákona č. 492/2009 Z. z., zákona č. 57/2010 Z. z., zákona č. 403/2010 Z. z., zákona č. 468/2010 Z. z., zákona č. 223/2011 Z. z., zákona č. 512/2011 Z. z., zákona č. 69/2012 Z. z., zákona č. 223/2012 Z. z., zákona č. 287/2012 Z. z, zákona č. 345/2012 Z. z., zákona č. 352/2013 Z. z., zákona č. 436/2013 Z. z., zákona č. 102/2014 Z. z., a zákona číslo... – bude doplnené – /2014 Z. z. sa dopĺňa takto: 1. V § 3 ods. 4 sa za slová „príspevkové organizácie“ vkladajú slová „a Exportno-importná banka Slovenskej republiky“. Odôvodnenie: EXIMBANKA SR pôsobí z pohľadu medzinárodných vzťahov ako štátna exportno-úverová agentúra Slovenskej republiky, ktorú zastupuje na pracovných skupinách Rady Európskej únie a Organizácie pre hospodársku spoluprácu a rozvoj. V rámci svojich aktivít sa Eximbanka Slovenskej republiky riadi pravidlami Svetovej obchodnej organizácie (Dohodou o subvenciách a vyrovnávacích opatreniach), Dohovorom o štátom podporovaných exportných úveroch OECD a v rámci pravidiel EÚ na ochranu hospodárskej súťaže Zmluvou o fungovaní EÚ a ostatných právnych noriem Európskej únie. Striktné medzinárodné pravidlá presne vymedzujú činnosti, ktoré EXIMBANKA SR môže realizovať ako štátna exportno-úverová agentúra, ktorá pri vstupe Slovenskej republiky do Európskej únie a OECD obhájila schémy štátnej podpory exportu, a tým vybrané aktivity realizuje v súlade s medzinárodnými pravidlami. Z pohľadu prípravy SK PRES 2016, ku ktorej bola Eximbanka Slovenskej republiky prizvaná ako štátna exportno-úverová agentúra, ak by EXIMBANKA SR už neplnila funkciu exportno-úverovej agentúry, nemohla by zastupovať Slovenskú republiku na zasadnutiach pracovnej skupiny Rady Európskej únie pre exportné úvery a záruky v Bruseli, čo znamená, že nebude môcť predsedať počas PRES 2016 PS Rady Európskej únie s označením D 11 (teda jedna z najstarších PS, ktorá funguje už od r. 1960), k čomu sa EXIMBANKA SR už zaviazala. Okrem vyššie uvedeného po zaradení Eximbanky Slovenskej republiky medzi subjekty verejnej správy podľa metodiky ESA 2010 je na zachovanie doterajšieho postavenia Eximbanky Slovenskej republiky vo vzťahu k uvedeným medzinárodným organizáciám potrebné na účely výkonu: 1. poisťovania obchodovateľných rizík slovenských exportérov podľa Oznámenia Európskej Komisie (2012/C392/01), 2. činností mimo Konsenzu OECD pre zachovanie súčasného stavu, a to: – investícií (poistenie a financovanie), – vystavovania záruk, – predexportného financovania, – financovania alebo refinancovania domácich exportérov (dodávateľské úvery, prevádzkové úvery, modernizácia technológie atď.) vykonať toto doplnenie zákona o rozpočtových pravidlách verejnej správy. 2. V § 19 ods. 12 piatej vete sa na konci bodka nahrádza bodkočiarkou a pripájajú sa slová „na iné účely môže subjekt verejnej správy prijať návratnú finančnú výpomoc len po predchádzajúcom súhlase vlády“. Návrhom sa reaguje na novú metodiku ESA 2010 v nadväznosti na zaradenie nových subjektov do sektora verejnej správy. V súvislosti s vložením nového čl. II do návrhu zákona sa upraví názov zákona a primerane sa upraví aj označenie nasledujúcich článkov. Účinnosť nového čl. II sa navrhuje na 1. decembra 2014. Ďakujem, skončila som, pán predseda.